CELEX: 31996D0077
Language: hr
Date: 1996-01-18 00:00:00
Title: 96/77/EZ: Odluka Komisije od 18. siječnja 1996. o utvrđivanju uvjeta za berbu i preradu nekih živih školjkaša koje dolaze iz područja u kojima razina paralitičnog otrova školjaka prelazi ograničenje utvrđeno Direktivom Vijeća 91/492/EEZ  Tekst značajan za EGP

03/Sv. 029
            
            
               HR
            
            
               Službeni list Europske unije
            
            
               136
            
         31996D0077
   
               L 015/46
            
            
               SLUŽBENI LIST EUROPSKE UNIJE
            
            
               18.01.1996.
            
         
      ODLUKA KOMISIJE
   
   od 18. siječnja 1996.
   o utvrđivanju uvjeta za berbu i preradu nekih živih školjkaša koje dolaze iz područja u kojima razina paralitičnog otrova školjaka prelazi ograničenje utvrđeno Direktivom Vijeća 91/492/EEZ
   (Tekst značajan za EGP)
   (96/77/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/492/EEZ od 15. srpnja 1991. o utvrđivanju zdravstvenih uvjeta za proizvodnju i stavljanje na tržište živih školjkaša (1), kako je posljednji put izmijenjena Aktom o pristupanju Austrije, Finske i Švedske, a posebno zadnji podstavak njezinog poglavlja V., točke 8. Priloga,
   budući da se kod školjkaša namijenjenih prehrani ljudi ne smije prelaziti razina „paralitičnog otrova školjaka” (PSP) od 80 μg na 100 g koja je utvrđena Direktivom 91/492/EEZ za zaštitu javnog zdravlja;
   budući da za školjkaše vrste Acanthocardia tuberculatum znanstvene studije pokazuju da se odgovarajućom termičkom obradom stopa toksina PSP-a smanjuje do nezamjetnih razina ako početna razina zagađenosti ne prelazi 300 μg na 100 g;
   budući da je konzultiran Znanstveni veterinarski odbor koji je dao povoljno mišljenje za korištenje ove metode termičke obrade za tu vrstu toksina i tu vrstu školjkaša;
   budući da je, uzimajući u obzir mišljenje Znanstvenog veterinarskog odbora, važno za sada predvidjeti razinu PSP-a koja prelazi ograničenja utvrđena za berbu te odgovarajuću termičku obradu, samo za školjkaše iz gore navedene vrste na temelju posebne odluke ograničene na ovu svrhu;
   budući da „vlastiti postupci zdravstvenog pregleda” definirani Odlukom Komisije 94/356/EZ od 20. svibnja 1994. o utvrđivanju detaljnih pravila za primjenu Direktive Vijeća 91/493/EEZ s obzirom na vlastite veterinarsko-zdravstvene kontrole proizvoda ribarstva (2) mogu osigurati zadovoljavajuću primjenu odgovarajuće termičke obrade;
   budući da nadležne vlasti država članica trebaju posebno ovlastiti poduzeća koja vrše obradu tih školjkaša te provjeriti zadovoljavajuću primjenu „vlastitih postupaka zdravstvenog nadzora”;
   budući da su mjere predviđene ovom Odlukom u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   Ova se Odluka odnosi samo na školjkaše koji pripadaju vrsti Acanthocardia tuberculatum.
   Članak 2.
   1.   Španjolska može odobriti berbu školjkaša iz članka 1. u područjima proizvodnje u kojima je razina PSP-a u jestivim dijelovima ovih školjkaša viša od 80 μg na 100 g, ali niža od 300 μg na 100 g.
   Ubrani školjkaši:
   
               —
            
            
               se moraju prevoziti u posudama ili vozilima zapečaćenim od strane nadležnih vlasti izravno u ovlašteno poduzeće kojemu je posebno odobreno izvršenje obrade,
            
         
               —
            
            
               moraju imati dokumentaciju izdanu od nadležnih vlasti kojom se odobrava prijevoz, potvrđuje priroda i količina proizvoda, područje podrijetla te odredišno poduzeće,
            
         
               —
            
            
               se moraju termički obraditi kako je to definirano u Prilogu ovoj Odluci.
            
         2.   Nakon primjene ove termičke obrade, razina PSP-a konačnih proizvoda školjkaša iz stavka 1. ne smije sadržavati razine PSP-a zamjetne metodom biološkog ispitivanja. Ispituje se svaka serija. Ova se odluka treba preispitati šest mjeseci od stupanja na snagu ove Odluke nakon predočenja izvješća španjolskih vlasti.
   Članak 3.
   Nadležne vlasti provjeravaju primjenjuju li se „vlastiti postupci zdravstvenog nadzora” iz članka 6. Direktive Vijeća 91/493/EEZ (3), koje sastavlja i primjenjuje osoba odgovorna za ovlašteno poduzeće u skladu s Odlukom 94/356/EZ, posebno na termičku obradu definiranu u Prilogu ovoj Odluci.
   Članak 4.
   Ova je Odluka upućena državama članicama
   
      Sastavljeno u Bruxellesu 18. siječnja 1996.
      
         
            Za Komisiju
         
         Franz FISCHLER
         
         
            Član Komisije
         
      
   
   
      (1)  SL L 268, 24.9.1991., str. 1.
   
      (2)  SL L 156, 23.6.1994., str. 50.
   
      (3)  SL L 268, 24.9.1991., str. 15.
   PRILOG
   Termička obrada koja se primjenjuje na školjkaše Acanthocardia tuberculatum s ciljem smanjenja toksina PSP-a do razine niže od 80 μg na 100 g
   Školjkaši trebaju proći sljedeće postupke po redu:
   
               1.
            
            
               Preliminarno čišćenje u slatkoj vodi najmanje dvije minute na temperaturi od 20 °C, plus – minus 2 °C.
            
         
               2.
            
            
               Prethodno kuhanje u slatkoj vodi najmanje tri minute na temperaturi od 95 °C, plus – minus 5 °C.
            
         
               3.
            
            
               Razdvajanje mesa od oklopa.
            
         
               4.
            
            
               Drugo čišćenje u tekućoj slatkoj vodi najmanje 30 sekundi na temperaturi od 20 °C, plus – minus 2 °C.
            
         
               5.
            
            
               Kuhanje u slatkoj vodi najmanje devet minuta na temperaturi od 98 °C, plus – minus 3 °C.
            
         
               6.
            
            
               Hlađenje tekućom slatkom vodom približno 90 sekundi.
            
         
               7.
            
            
               Razdvajanje jestivih dijelova (donji dio) od nejestivih dijelova (škrge, utroba i omotač) mehanički, vodenim pritiskom.
            
         
               8.
            
            
               Kondicioniranje u hermetički zatvorenim posudama u nezakiseljenom tekućem mediju.
            
         
               9.
            
            
               Sterilizacija u autoklavu na minimalnoj temperaturi od 116 °C, onoliko vremena koliko je izračunano sukladno dimenzijama korištene posude, ali ne manje od 51 minutu.